Video: Die toekoms binne met Virgin se HyperloopSkermgreep uit die video Virgin Hyperloop het ŉ video vrygestel van sy visie vir ŉ hoëspoed-vervoerstelsel wat passasiers glo teen 1 078 km/h sal kan vervoer. Die maatskappy, deel van Richard Branson se Virgin-sakeryk, voer aan dat dié nuwe vervoerstelsel “die standaard sal stel vir 21ste eeuse reis deur stede aan mekaar sal verbind deur minute lange reise”. Die ontwerp vir die futuristiese vervoerstelsel is ŉ rits peule in ŉ buis waar ŉ vakuumtipe omgewing geskep word. Die batteryaangedrewe peule sal teen 1 078 km/h in die buise gly en die hoë spoed word verkry deur aërodinamiese weerstand te verminder. Anders as treinwaens is die peule nie aan mekaar verbind nie en dit kan dus maklik na verskillende bestemmings gestuur word. Die video, wat Branson op YouTube gedeel het, verduidelik dat die peule uiteindelik 28 passasiers sal kan vervoer. “Nadat ons die eerste hyperloop-stelsel gebou en getoets het, kan ons nou op ons kommersiële produk fokus. Die sleutel tot ons produk word gelei deur ŉ ontwerp wat elegant is in sy eenvoudigheid, en toekomsbestand is danksy sy modulêre ontwerp, en gelei word deur beginsels van dié eeu.” Die maatskappy se teiken van 1 078 km/h is drie keer vinniger as hoëspoedtreine en meer as 10 keer vinniger as tradisionele treine. Alhoewel die vervoerstelsel baie indrukwekkend is, is die hyperloop nog onbewese tegnologie. Virgin Hyperloop het die eerste menslike reis in ŉ hyperloop-peul vir die eerste keer in November 2020 getoets. Tydens die toets het dit egter slegs 160 km/h op die spoor gehaal. In die kommentaar onderaan die video is kykers hoofsaaklik positief oor die moontlikheid, maar talle wonder oor die lewensvatbaarheid daarvan en of dit nie nog bietjie wensdenkery is nie.